
Valtiovarainvaliokunnan kunta- ja hyvinvointijaosto

Eduskunta
 
Viite: HE 175/2026

MIELI ry:n kirjallinen asiantuntijalausunto: 
Hallituksen esitys eduskunnalle valtion talousarvioksi vuodelle 2027, STEA-avustusleikkaukset ja kokonaiskuva

Lausunnon pääkohdat: 

· Vuoden 2027 STEA-avustusleikkausten mittakaavalla tulee olemaan erittäin suuri vaikutus järjestöjen terveyttä ja hyvinvointia vahvistavaan työhön, mikä puolestaan on omiaan lisäämään painetta julkisiin palveluihin ja myös niiden kustannuksia.

OECD arvioi vuonna 2018, että mielenterveyden kustannukset Suomelle ovat noin 5,3 % BKT:sta eli noin 11 miljardia euroa vuodessa. Samalla prosenttiosuudessa kustannukset olisivat nyt jo noin 16 miljardia euroa vuodessa. Säästöt näistä kustannuksista edellyttävät onnistumista ennaltaehkäisyssä ja ongelmien oikea-aikaisessa hoidossa. Ennaltaehkäisyn toimijoita Suomessa ovat mielenterveysalan järjestöt.

· Järjestöille on jäämässä negatiivinen sopeutumisaika valtionavustusleikkauksiin, sillä avustuksista päätetään vasta alkuvuodesta takautuvasti 1.1.2027 alkaen. Tulevat leikkaukset johtavat hallitsemattomiin sopeutustoimiin ja konkursseihin, koska leikkaussumma ensi vuodelle ei enää mahdollista avustusten myöntämistä lakkautuvan toiminnan alasajoon.

Budjettiesityksessä STEA:n yleisavustuksiin kohdistuu suurin leikkaus. Yleisavustukset ovat tukiranka, johon järjestöjen eri rahoituslähteistä koostuva toiminta kiinnittyy, ja joka myös mahdollistaisi toiminnan joustavampaa sopeutumista laskeviin avustustasoihin. Yleisavustusten leikkaukset vaurioittavat monen järjestön kohdalla toimintaa enemmän kuin muihin avustuskohteisiin kohdennettavat vastaavansuuruiset leikkaukset.

Lahjoitusvähennyksen laajentaminen tukee järjestöjen varainhankintaa, mutta esitetyssä muodossa sen alaraja on korkea ja toteutustapaan liittyy huomattavan paljon hallinnollista työtä.

· Kohtaava työ on tärkeä osa järjestöjen työtä. Kohtaava työ ei kuitenkaan synny itsestään vaan vaatii jatkuvaa uudistamista. Tämä puolestaan edellyttää, että järjestöillä on kohtaamisosaamisen lisäksi myös asiantuntija- ja kehittämisosaamista.

· Valmistelun laadun ja myös demokratian näkökulmasta ei ole ongelmatonta, jos sosiaali- ja terveysalan järjestöillä ei enää ole mahdollisuutta tarjota asiantuntijuuttaan ja välittää kohderyhmänsä ääntä valmisteluun ja päätöksentekoon.


STEA-leikkaukset 2025–2027 

Sosiaali- ja terveysjärjestöjen valtionavustukset ovat puolittumassa vuosien 2025–2027 aikana. Ennen ensi vuoden leikkausta sote-järjestöjen valtionavustusten kokoluokka on noin 0,3 prosenttia valtion budjetista ja noin yksi prosentti hyvinvointialueiden sote-menojen kokoluokasta.

Vuoden 2022 parlamentaarisessa sovussa järjestöjen rahoituksen siirtämisestä valtion budjettirahoituksen piiriin määriteltiin eri järjestösektoreiden avustustasot vuoden 2026 loppuun. Vuosien 2025–2026 jo toteutetut noin 110 miljoonan euron tasoleikkaukset poikkeavat tästä sovusta. Vuodelle 2027 valtionavustukset leikkautuvat näiden päälle noin 30 prosenttia vuoden 2026 tasoon nähden.

Vuosien 2025–2026 leikkaukset on toteutettu valtaosin jäädyttämällä uudet hankeavustukset, jolloin leikkaukset järjestöjen pitkäjänteiseen rahoitukseen ovat olleet pienempiä. Tähän mennessä leikkaukset ovat kohdentuneet merkittäviltä osin isompiin avustuksen saajiin ja isoimpiin avustuksiin sekä toisaalta niihin pienempiin toimijoihin, jotka ovat toimineet yksinomaan hankeavustusten varassa.

Vuonna 2027 leikkaukset tulevat kohdentumaan täysmääräisinä järjestöjen pitkäjänteiseen perustyöhön, jolloin niillä tulee olemaan aiempaa olennaisesti näkyvämpi merkitys järjestöjen terveyttä ja hyvinvointia vahvistavalle työlle suomalaisessa yhteiskunnassa.

Sosiaali- ja terveysministeriön avustusasioiden neuvottelukunta on useaan otteeseen painottanut, että leikkaukset tulisi toteuttaa dialogissa järjestökentän kanssa, ja siten, että kullakin avustuksensaajalla olisi mahdollisuus itse kohdentaa tarvittava leikkaussumma omassa avustuskokonaisuudessaan. Tällä on haluttu varmistaa, että leikkaukset eivät aiheuta järjestön toiminnalla suurempaa vahinkoa kuin järjestön omat kohdennukset aiheuttaisivat. Dialogi on kuitenkin 2025–2027 leikkauksissa toteutunut heikosti.

Samaan aikaan 84 miljoonan euron leikkauksen kanssa 25 miljoonaa euroa jaetaan hyvinvointialueille järjestöjen määräaikaisten hankkeiden rahoittamiseen. Prosessi on toteutettu erittäin nopealla aikataululla ja on lisännyt erittäin paljon hallinnollista työtä sekä hyvinvointialueilla, järjestöissä että sosiaali- ja terveysministeriössä.

Perustyön alasajon rinnalla kulkeva uusien vuoden kestävien hankkeiden käynnistäminen on kokonaisuutena hyvin ongelmallinen ja sisältää merkittävän riskin rahoituksen kanavoitumisesta epätarkoituksenmukaisesti. Kuten sosiaali- ja terveysministeriön avustusasioiden neuvottelukunta on aiemmin lausunut, olisi ollut perusteltua, että hyvinvointialueiden kautta kanavoitava 25 miljoonaa euroa olisi vielä vuoden 2027 osalta jaettu osana STEA-avustuskokonaisuutta, ja uudistus olisi valmisteltu hallitusti toimeenpantavaksi vasta vuonna 2028, jolloin siihen asti toteutettujen leikkausten vaikutukset olisivat olleet myös hyvinvointialueilla tiedossa.




Järjestöille jäämässä negatiivinen sopeutumisaika 2027 leikkauksiin

Joulukuun alussa julkaistava avustusehdotus on ainoastaan ennakkotieto siitä, miten virkamiesvalmistelussa vuoden 2027 rahoitus on ajateltu kohdennettavaksi. Vaikka avustusehdotukseen ei tehtäisi muutoksia, järjestölle jää alle kuukauden sopeutumisaika leikkauksiin. Käytännössä sopeutumisaika on kuitenkin negatiivinen, koska päätökset avustuksista tehdään vasta valituskierroksen jälkeen alkuvuodesta 2027. Mikäli joulukuussa 2026 julkaistavaan avustusehdotukseen tehdään järjestöjen kannanottojen perusteella muutoksia, on kaikki avustuksensaajille kohdennettava lisärahoitus leikattava muilta avustuksensaajilta.

STEA on antanut avustuksen saajille vain hyvin vähän ennakkotietoa siitä, millaisia leikkauksia näiden avustuksiin mahdollisesti on kohdentumassa. Järjestöille on kuitenkin jo kerrottu, että leikkaussumma ei enää ensi vuonna mahdollista ns. alasajoavustusten myöntämistä eli rahoitusta päättyvän toiminnan alasajon kustannusten (esim. irtisanomisajan palkat ja vuokravastuut) kattamiseen. Tämän tiedon myötä järjestöissä parhaillaan irtisanotaan henkilöstöä ja esim. vuokrasopimuksia tietämättä, millä tavoin leikkaukset tosiasiassa ovat kohdentumassa eri järjestöihin ja niiden eri toimintamuotoihin. Päätöksiä on tehty kesästä asti varautumisena leikkauksiin toiveella, että tarvittaessa niitä voidaan päätösten jälkeen osittain perua.

Varautumisesta huolimatta negatiivinen sopeutumisaika ja mahdolliset maksatusten viivästymiset päätöksenteon pitkittyessä tulevat johtamaan toiminnan hallitsemattomaan alasajoon ja jopa konkursseihin. Leikkaustaso ja sen hallitsematon läpivienti puolestaan merkittävästi heikentävät järjestöjen tuloksellisuutta sekä vuoden 2026 että suuremmassa mitassa vuoden 2027 aikana.

Kohtaava työ avustusten painopisteenä

Vuoden 2027 avustusvalmistelussa painotetaan järjestöjen kohtaavaa työtä, jonka määrittely itsessään on haastavaa. Kapeasti ajateltuna kohtaavan työn piirissä olisi vain järjestöjen tarjoama matalan kynnyksen tuki, kun taas hyvinvointia vahvistava ja ongelmia ehkäisevä työ jäisivät sen ulkopuolelle. Kuitenkin juuri kustannussäästöjen aikaansaamiseksi sotesektorilta tulisi painopistettä sotemenoissa kaiken kaikkiaan siirtää terveyttä ja hyvinvointia vahvistavaan työhön ja ennaltaehkäisyyn.

Kaikkiaan ns. kohtaavaan työhön kohdentuu jo nyt 70 prosenttia STEA:n jakamista valtionavustuksista. Tämä tarkoittaa, että mikäli kohtaavaan työhön ei kohdistuisi leikkauksia, kaiken muun toiminnan avustaminen loppuisi kokonaan. Selkeästi kohtaavan työn ulkopuolelle on rajautumassa esimerkiksi eri alojen ammattilaisten kouluttaminen, vaikka juuri tämä on monasti tehokkain tapa terveyden ja hyvinvoinnin vahvistamiseen. Esimerkiksi MIELI ry:n työssä on tuloksellisempaa ja tehokkaampaa kouluttaa opettajia ja muita eri alojen ammattilaisia tukemaan omissa rooleissaan lasten ja nuorten turvallista kasvua, kuin esimerkiksi pitää oppitunteja suoraan nuorille.




Yleisavustukset erityisen tarkastelun kohteena

Valmistelussa erityisinä leikkausten painopisteinä näyttäytyvät viestintä sekä asiantuntijatyö, kehittäminen ja koordinoiva työ, joita hallinnon kulujen lisäksi tyypillisesti katetaan järjestöille myönnetyistä yleisavustuksista. Valtion budjettiesityksessä yleisavustuksiin on varattu vain noin puolet vuoden 2026 tasosta.

Yleisavustukset muodostavat tukirangan, johon järjestöjen eri rahoituslähteistä koostuva toiminta voi kiinnittyä.  MIELI ry:n, kuten monen muunkin järjestön kohdalla, yleisavustuksen leikkaus vaurioittaisi toimintaa enemmän kuin muihin avustuskohteisiin kohdentuva samansuuruinen leikkaus, koska yleisavustuksen käyttö on joustavampaa eikä kiinni yksittäisessä avustuskohteessa.

STEA on osalle yleisavustusta saavista järjestöistä indikoinut, että yleisavustusten sijaan hallinnon kulut jatkossa katettaisiin avustuskohteiden sisältä. Jos valtionavustuksella on jatkossa mahdollista kattaa ainoastaan valtionavustuksella rahoitetun kohtaavan työn välittömät hallinnolliset kulut, ulkopuolelle rajautuvat sellainen järjestön toiminnan kokonaisuutta koossa pitävä asiantuntija- ja kehittämistyö sekä tukitoiminnot, joilla turvataan järjestön työn tuloksellisuus ja sen jatkuva kehittäminen. Tämä voi myös tarkoittaa, että järjestöllä ei ole mahdollisuutta enää hakea tai hyödyntää sellaisia rahoituslähteitä, joille ei ole mahdollista kattaa toiminnasta aiheutuvia hallinnon kuluja tai muita välttämättömiä tukitoimintoja. Esimerkiksi yksityisillä lahjoituksilla on harvoin mahdollisuus rahoittaa järjestön infrastruktuuria, jota ilman toiminta ei kuitenkaan ole mahdollista. Samoin rajautuu ulos järjestöjen perustehtävä asiantuntijuuden ja kohderyhmänsä äänen välittäjinä valmisteluun ja päätöksentekoon.


Leikkausten vaikutukset mielenterveyden ongelmien ehkäisyyn

OECD arvioi vuonna 2018, että mielenterveyden kustannukset Suomelle ovat noin 5,3 % BKT:sta eli noin 11 miljardia euroa vuodessa. Ei ole syytä olettaa, että osuus olisi laskenut, sillä mielenterveyden indikaattorit ovat vuoden 2018 jälkeen olennaisesti heikentyneet. Jos taas prosenttiosuus BKT:stä olisi säilynyt täsmälleen ennallaan, kustannukset olisivat nyt noin 16 mrd. euroa vuodessa.

Välittömien sotepalvelumenojen lisäksi mielenterveyden ongelmien kustannukset kertyvät sosiaaliturvaetuuksista ja työmarkkinoille aiheutuvista kustannuksista. Tämän kustannustaakan keventäminen edellyttää satsauksia ongelmien ennaltaehkäisyyn, matalan kynnyksen tukeen ja mielenterveyden häiriöiden oikea-aikaiseen hoitoon. Ennaltaehkäisyn ja matalan kynnyksen tuen toimijoita ovat mielenterveysalan järjestöt.

MIELI ry on 130 vuotta täyttävä kansalaisjärjestö, joka toimii yhteiskunnassa keskeisenä mielenterveyden vahvistamisen, matalan kynnyksen tuen ja itsemurhien ehkäisyn asiantuntijana, kehittäjänä, avun ja tuen tarjoajana ja osaamisen vahvistajana. Osaltaan tämä työ ehkäisee julkisten palveluiden tarvetta ja mielenterveyden ongelmista aiheutuvia muita kustannuksia yhteiskunnassa.

MIELI ry tarjoaa matalan kynnyksen tukea yhdessä jäsenyhdistystensä kanssa kasvokkain, puhelimessa ja verkossa yhteensä 180 000 kertaa vuodessa. Kriisiauttamisen lisäksi MIELI ry mielenterveyttä edistävää työtä eri ikä- ja kohderyhmien keskuudessa tavoitteena, että ihmisillä olisi riittävät valmiudet huolehtia omasta ja läheistensä mielenterveydestä. MIELI ry:n koulutuksiin, vanhempainiltoihin, asiantuntijaluentoihin ja muuhun edistävään toimintaan osallistuu useita kymmeniä tuhansia vuodessa – mm. vanhempia, harrastusohjaajia, ikäihmisten läheisiä, esihenkilöitä ja työyhteisöjä.

MIELI ry:n, kuten muunkaan sotejärjestökentän, arvo ei ole vain päivittäisessä kohtaavassa työssä. Vuosittain 110 000 kertaa ympäri vuorokauden vastaava kriisipuhelin, Sekasin-chat tai esimerkiksi mielenterveyttä vahvistava työelämätyö eivät ole syntyneet itsestään, vaan osana sitä kehittämistyötä, jolla järjestökenttä vastaa muuttuviin tarpeisiin. Jos valtionavustuksilla mahdollistuva työ rajautuu vain nykyiseen kohtaavaan työhön, ja järjestöjen asiantuntija- ja kehittämisosaaminen menetetään, kohtaavakin työ jää polkemaan paikoillaan ja vähitellen menettää merkityksensä.

MIELI ry on toteuttanut vuoden 2026 aikana kaksi muutosprosessia, joissa yhteensä 15 työsuhdetta on päätetty irtisanomiseen. Lisäksi eläköitymisten myötä tai muista syistä vapautuvia tehtäviä on jätetty täyttämättä. Vähennykset ovat kohdistuneet nuorten, työikäisten ja ikäihmisten mielenterveyden ongelmia ehkäisevään työhön, asiantuntijatyöhön, vapaaehtoistoiminnan kehittämiseen, viestintään sekä ICT-hallintoon. Muun hallinnon osalta tehostamistoimet on toteutettu jo aikaisemmin, vuoden 2024 aikana. Vuosina 2024-2025 on myös lakkautettu MIELI ry:n valtakunnallisen kriisipuhelimen kielilinjoja (ukraina, venäjä, arabia).

Jo nyt MIELI ry:n ennaltaehkäisevä työ toimii valtaosin lahjoitusrahoin ja muulla yksityisellä rahoituksella. Valtaosin yksityinen rahoitus kohdistuu rahoittajien tahdon mukaisesti nuorten mielenterveystyöhön, kun taas esimerkiksi ikäihmisten psyykkisen toimintakyvyn vahvistamiseen lahjoituksia ei juurikaan tehdä. Vastaava ilmiö on myös järjestöjen välillä: lahjoituksiin vahvemmin perustuvassa rahoitusmallissa eri järjestöt ja niiden erilaiset kohderyhmät ovat hyvin eriarvoisessa asemassa lahjoituskohteena.

Lahjoitusvähennyksen ehdotettu laajentaminen järjestöille on kannatettavaa, ja tukee lahjoittamisen kulttuurin kehittymistä Suomessa korvaamaan vähentyvää julkista rahoitusta. Vähennyksen 500 euron alaraja on kuitenkin tarkoitukseensa erittäin korkea.  Esitetyssä muodossa vähennykseen liittyy myös huomattavaa hallinnollista taakkaa, vaikka samaan aikaan järjestöjen hallinnollista työtä haluttaisiin päinvastoin vähentää.  Lahjoitusvähennyksen toteutusta sujuvoittaisi, jos lahjoituksen saaja ilmoittaisi itse lahjoituksen veroilmoituksessaan ja järjestöjen valvonta toteutuisi tavanomaisin rahankeräyslain ja yhdistyslain mukaisin prosessein ja velvoittein. 




Järjestöjen rooli asiantuntijoina ja kohderyhmän äänen esille tuojana

On tärkeää, että julkinen valta osaltaan luo edellytyksiä osallisuudelle ja eri väestöryhmien äänen välittymiselle valmisteluun ja päätöksentekoon. Valmistelun laadun tai demokratian näkökulmasta ei ole ongelmatonta, jos jatkossa asiantuntijuutta julkisiin prosesseihin pystyvät tarjoamaan ainoastaan yksityisellä rahoituksella toimivat toimijat, kuten yritykset tai ns. varakkaat järjestöt ja säätiöt.

MIELI ry on kysytty asiantuntija erilaisiin yhteiskunnan kehittämis- ja valmisteluprosesseihin, muiden muassa yhteiskunnan kokonaisturvallisuuteen, henkiseen kriisinkestävyyteen tai nuorten mielenterveyskriisiin liittyen. Koronakriisistä alkaen MIELI ry on tuottanut valtioneuvoston kanslialle pyynnöstä tietoa väestön henkisestä kriisinkestävyydestä. MIELI ry tukee työpanoksellaan eduskunnan mielenterveyspoliittisen neuvottelukunnan työskentelyä sekä toimii nimettynä sosiaali- ja terveysministeriön mielenterveyden edistämisen periaatepäätöksen asiantuntijaryhmän sihteeristössä. MIELI ry:n toiminnanjohtaja on STM:n lakisääteisen osallisuuselimen, avustusasioiden neuvottelukunnan, puheenjohtaja. Tämänkaltaiset järjestöjen asiantuntijaroolit uhkaavat rajautua julkisen rahoituksen mahdollistaman toiminnan ulkopuolelle.

Tulevaisuuden epävarmuus vaikeuttaa rakenteellisia uudistuksia 

MIELI ry 130-vuotta täyttävänä järjestönä on jatkuvasti uudistanut omaa toimintaansa muuttuvaan toimintaympäristöön. Niin MIELI ry:ssä kuin muualla järjestökentässä on käynnissä prosesseja, joilla toiminnan tuloksellisuutta pyritään edelleen vahvistamaan ja siten myös sopeutumaan taloudellisen toimintaympäristön muutoksiin ja lisääntyvään toiminnan tarpeeseen. Esimerkiksi MIELI ry:n jäsenyhdistyskentässä tehdään parhaillaan rakenteellista uudistamista ja MIELI ry käy myös neuvotteluita yhdistymisestä rinnakkaista työtä tekevien järjestöjen kanssa. Epävakaissa olosuhteissa näiden prosessien kuljettaminen kuitenkin on erityisen haastavaa.


MIELI Suomen Mielenterveys ry
toiminnanjohtaja Sari Aalto-Matturi
STM:n avustusasioiden neuvottelukunnan puheenjohtaja
sari.aalto-matturi@mieli.fi, +358 400 508 234	 

